Fayetteville (Pohjois-Carolina)

Fayetteville on kaupunki Pohjois-Carolinassa Yhdysvalloissa. Cumberlandin piirikunnan luoteisosan muodostava Fayetteville tunnetaan Fort Libertyn varuskunnasta. Kaupungin väkiluku oli vuonna 2023 noin 210 000.
Maantiede.
Fayetteville sijaitsee Pohjois-Carolinassa noin 84 kilometriä osavaltionsa pääkaupungista Raleighstä etelälounaaseen ja noin 180 kilometriä osavaltionsa suurimmasta kaupungista Charlottesta itään. Fayettevillen halki virtaa Cape Fear -joki. 320 kilometriä pitkän joen virtaussuunta on luoteesta kaakkoon ja se laskee Atlantin valtamereen.
Ilmasto.
Fayettevillen ilmasto on kostean subtrooppinen. Kesät ovat kuumia ja talvet leutoja. Heinäkuun keskimääräinen korkein lämpötila on noin 33 °C ja tammikuun keskimääräinen alin noin 0 °C. Vuotuinen sademäärä on noin 1 150 millimetriä. Fayettevillen vuotuinen keskilämpötila kaudella 1991–2020 oli 17,2 °C. Heinäkuun keskilämpötila oli 27,6 °C ja tammikuun 6,7 °C.
Historia.
Fayettevillen juuret ovat kahdessa Cape Fearin rannalla sijainneessa asutuksessa: Cross Creek perustettiin vuonna 1756 ja Campbelltown 1762 noin puolentoista kilometrin päähän siitä. Ne yhdistyivät 1783 ja ottivat nimekseen Fayetteville ranskalaisen Gilbert du Motier de Lafayetten kunniaksi. Fayettevillestä alkoi muotoutua Pohjois-Carolinan poliittinen keskus 1700-luvun lopulla, ja se toimi osavaltion pääkaupunkina 1789–1793. Seuraavalla vuosisadalla Fayetteville oli kasvukeskus, jonka palveluihin kuului muun muassa kirkkoja, pankkeja, kirjakauppoja ja tanssikerhoja. Vuoden 1831 kaupunginpalo tuhosi yli 600 taloa, ja sen jälkeen puutalot korvattiin kivirakennuksin. Fayettevillen symboli, Market House, valmistui 1838. Kaupunki oli myös liikenteen solmukohta ja vilkas kauppapaikka.
Yhdysvaltain sisällisodan lopulla maaliskuussa 1865 Shermanin joukot, noin 60 000 miestä, viettivät kaksi vuorokautta Fayettevillessä. Sherman määräsi kaupungissa sijainneen liittovaltion asevaraston tuhottavaksi. Sodan jälkeen Fayetteville oli Yhdysvaltain mustan väestön koulutuksen edelläkävijä. Vuonna 1867 perustetusta Howard Schoolista kehittyi Fayetteville State University. 1900-luvulla kaupungin liike-elämä monipuolistui edelleen ja Stein Brothers avasi ensimmäisen tavaratalon 1916. Kaksi vuotta myöhemmin liittovaltion hallitus antoi luvan rakentaa Camp Braggin varuskunnan Fayettevillen luoteisosaan. Vuonna 2023 sen nimeksi muutettiin Fort Liberty.
Vietnamin sodan aikana Fayettevillen pääkatu Hay Street sai huonon maineen epämääräisen elämänmenonsa takia ja kaupunki sai kyseenalaisen liikanimen Fayttenam. Hay Streetin maine koheni 1980-luvulla, mutta katu jäi pahoin uusien kauppakeskusten varjoon. Yksi ensimmäisistä kauppakeskuksista oli Bragg Boulevardille 1948 kohonnut Eutaw Shopping Center, ja se sai vuosisadan edetessä lukuisia seuraajia. Toisen maailmansodan jälkeinen esikaupungistuminen hajotti kaupunkirakennetta ja Fayettevillen päättäjät liittivät yli sata alemman hallintotason aluetta kantakaupunkiin. Vuonna 1980 asukasluku oli 60 000.
Fayettevillen koulutarjontaan kuuluu myös 1960 perustettu Fayetteville Technical Community College. Fayetteville Symphony muodostettiin 1957. Kaupungissa toimii useita radio- ja televisiokanavia ja Pohjois-Carolinan vanhin aikakauslehti, 1835 perustettu Fayetteville Observer.
Talous.
Fort Libertyn ja oppilaitosten ohella Fayettevillen työllistäjiä ovat vähittäiskauppa ja terveydenhuolto. Kansainvälisellä jättiyhtiö Goodyearilla on tuotantolaitos (Goodyear’s Fayetteville plant) aivan Fayettevillen koillispuolella.
Liikenne.
Fayettevillen keskeisiä maantieliikenteen väyliä ovat Interstate 95 ja Interstate 95 Business. Paikallinen lentoasema on Fayetteville Regional Airport.